Davlat fuqarolik xizmatchisi bilan tuziladigan mehnat shartnomasiga doir namunaviy talablarni tasdiqlash toʻgʻrisida
(order, 2025-04-14)

Oʻzbekiston Respublikasining “Davlat fuqarolik xizmati toʻgʻrisida”gi Qonunining 30-moddasiga muvofiq buyuraman: 1. Davlat fuqarolik xizmatchisi bilan tuziladigan mehnat shartnomasiga doir namunaviy talablar ilovaga muvofiq tasdiqlansin. 2. Mazkur buyruq Oʻzbekiston Respublikasi Bandlik va mehnat munosabatlari vazirligi hamda Oʻzbekiston Kasaba uyushmalari Federatsiyasi Kengashi bilan kelishilgan. 3. Mazkur buyruq 2023-yil 30-apreldan eʼtiboran kuchga kiradi. Mazkur Namunaviy talablar ish beruvchi hamda davlat fuqarolik xizmatchisi (bundan buyon matnda Tomonlar deb yuritiladi) oʻrtasida tuziladigan mehnat shartnomasiga doir talablarni belgilaydi. 1. Davlat fuqarolik xizmatiga kirayotgan shaxs bilan mehnat shartnomasi mehnat qonunchiligi asosida yozma shaklda tuziladi. 2. Davlat fuqarolik xizmati lavozimlarining siyosiy guruhiga kiruvchi davlat fuqarolik xizmatchilari bilan mehnat shartnomasi tuzilmaydi. 3. Mehnat shartnomasida davlat fuqarolik xizmatini oʻtashning asoslari va shartlari, davlat fuqarolik xizmatchisining huquqlari, majburiyatlari hamda javobgarligi, davlat fuqarolik xizmatini oʻtash bilan bogʻliq cheklovlar, shuningdek uni huquqiy va ijtimoiy jihatdan himoya qilishga taalluqli qoidalar koʻrsatiladi. 4. Mehnat shartnomasi nomuayyan muddatga va uch yildan koʻp boʻlmagan muayyan muddatga (muddatli mehnat shartnomasi) tuziladi. 5. Quyidagilar mehnat shartnomasi Tomonlari hisoblanadi: ish beruvchi — Davlat fuqarolik xizmati tatbiq qilinadigan davlat organlari va tashkilotlari rahbarlari; xodim — davlat fuqarolik xizmati lavozimini egallayotgan shaxs. 6. Quyidagilar mehnat shartnomasining zarur shartlari hisoblanadi: xizmatni oʻtash joyi — davlat fuqarolik xizmatchisi shartnomada shart qilib koʻrsatilgan mehnat vazifasiga koʻra davlat fuqarolik xizmatini oʻtayotgan joy; ishning boshlanish sanasi — davlat fuqarolik xizmatchisi mehnat shartnomasida shart qilib koʻrsatilgan ishni bajarishga kirishishi kerak boʻlgan kalendar sana; egallanayotgan davlat fuqarolik xizmati lavozimining toʻliq nomi; mehnat vazifasi — muayyan kasb, mutaxassislik, malaka yoxud lavozim boʻyicha ish, shuningdek davlat fuqarolik xizmatchisiga topshiriladigan ishning aniq turi; davlat fuqarolik xizmatini oʻtashning asoslari; davlat fuqarolik xizmatchisi tomonidan davlat fuqarolik xizmatini oʻtashning oʻziga xos xususiyatlari; davlat fuqarolik xizmatini oʻtash bilan bogʻliq cheklovlar; ish vaqti va dam olish vaqti rejimi, agar mazkur davlat fuqarolik xizmatchisi uchun ushbu rejim mazkur ish beruvchida mehnat faoliyatini amalga oshiradigan xodimlar uchun nazarda tutilgan ish vaqtining va dam olish vaqtining umumiy rejimidan farq qiladigan boʻlsa; davlat fuqarolik xizmatchisining lavozim yoʻriqnomasi; davlat fuqarolik xizmatchisining faoliyat samaradorligini baholash; davlat fuqarolik xizmatida lavozim boʻyicha koʻtarilish; davlat fuqarolik xizmatchisini boshqa davlat fuqarolik xizmati lavozimiga oʻtkazish, shu jumladan rotatsiya tartibida oʻtkazish va xizmat safarlari; davlat fuqarolik xizmatchisining kasbiy kompetensiyasini uzluksiz ravishda oshirish; mehnatga haq toʻlash shartlari; davlat fuqarolik xizmatchisining intizomiy javobgarligi; davlat fuqarolik xizmatchisini huquqiy jihatdan himoya qilish; davlat fuqarolik xizmatchisi faoliyatini tugatish asoslari; davlat fuqarolik xizmatini oʻtash bilan bogʻliq nizolarni hal etish; Tomonlarning yuridik manzillari va rekvizitlari; davlat fuqarolik xizmatchisi bilan muddatli mehnat shartnomasi tuzilgan taqdirda mehnat shartnomasining muddati, shuningdek muddatli shartnomani tuzish uchun asoslar; xizmatni oʻtash joyidagi mehnat sharoitlarining xususiyatlari koʻrsatilgan holda normal sharoitlardan farq qiladigan sharoitlardagi ish uchun kafolatlar va kompensatsiyalar, agar davlat fuqarolik xizmatchisi mazkur ishga qabul qilinayotgan boʻlsa. 7. Tomonlarning kelishuviga koʻra mehnat shartnomasida quyidagi qoʻshimcha shartlar nazarda tutilishi mumkin: xizmatni oʻtash joyini aniqlashtirish (tarkibiy boʻlinma va uning joylashgan yeri koʻrsatilgan holda) va (yoki) xizmatni oʻtash joyi toʻgʻrisida; davlat fuqarolik xizmatiga qabul qilish chogʻidagi dastlabki sinov haqida; davlat sirlarini va qonun bilan qoʻriqlanadigan boshqa sirni oshkor qilmaslik haqida; agar oʻqitish ish beruvchining mablagʻlari hisobidan olib borilgan boʻlsa, davlat fuqarolik xizmatchisining oʻqishdan keyin shartnomada belgilangan muddatdan kam boʻlmagan muddatni ishlab berish majburiyati toʻgʻrisida; davlat fuqarolik xizmatchisini qoʻshimcha sugʻurta qilish turlari va shartlari haqida; davlat fuqarolik xizmatchisini va uning oila aʼzolarini ijtimoiy jihatdan himoya qilish toʻgʻrisida; davlat fuqarolik xizmatchisining ish sharoitlariga nisbatan qoʻllaniladigan uning va ish beruvchining davlat fuqarolik xizmati va mehnat toʻgʻrisidagi qonunchilikda belgilangan huquqlari va majburiyatlarini aniqlashtirish haqida; doimiy yoki vaqtincha asosda masofadan turib ishlash, moslashuvchan ish vaqti rejimida, vaqtbay yoki ishbay tizimda ishlash; oxirgi taʼtil berilgan kundan eʼtiboran kalendar yil davomida uzluksiz yoki jamlangan holda uch oydan oshmaydigan va ish haqi saqlanmaydigan taʼtillar berilishi. 8. Mehnat shartnomasi bir xil kuchga ega boʻlgan kamida ikki nusxada yozma (qogʻozda yoki elektron) shaklda tuziladi. Yozma mehnat shartnomasi Taraflar tomonidan imzolanadi. Elektron shakldagi mehnat shartnomasi qonunchilikda belgilangan tartibda “hrm.argos.uz” elektron platformasi orqali “Yagona milliy mehnat tizimi” idoralararo dasturiy-apparat majmuida rasmiylashtiriladi. Yozma mehnat shartnomasining har bir nusxasi davlat fuqarolik xizmatiga kiruvchi shaxsning va davlat fuqarolik xizmatiga qabul qilish huquqiga ega boʻlgan mansabdor shaxsning imzolari qoʻyilgan holda tashkilot muhri bilan tasdiqlanadi. 9. Mehnat shartnomasining bir nusxasi davlat fuqarolik xizmatchisiga beriladi, boshqasi (boshqalari) ish beruvchida saqlanadi. Bunda, mehnat shartnomasining nusxasi davlat fuqarolik xizmatchisiga uning olganligi toʻgʻrisidagi imzosini qoʻydirgan holda taqdim etiladi. 10. Mehnat shartnomasi davlat tilida tuziladi. 11. Davlat fuqarolik xizmatiga kiruvchi shaxs bilan tuzilgan mehnat shartnomasi davlat fuqarolik xizmati lavozimiga tayinlash toʻgʻrisida buyruq chiqarish uchun asos hisoblanadi. 12. Mehnat shartnomasining mazmuniga: davlat fuqarolik xizmatchisining holatini davlat fuqarolik xizmati va mehnat toʻgʻrisidagi qonunchilikka nisbatan yomonlashtiradigan; mehnat va mashgʻulotlar sohasida kamsitishni taqiqlash toʻgʻrisidagi talablarni buzadigan; majburiy mehnatni taqiqlash haqidagi talablarni buzadigan; davlat fuqarolik xizmatchisini qonunga xilof harakatlarni yoki ham davlat fuqarolik xizmatchisining, ham boshqa shaxslarning huquqlarini buzadigan, hayoti va sogʻligʻiga tahdid soladigan, shaʼniga, qadr-qimmatiga yoki ishchanlik obroʻsiga putur yetkazadigan harakatlarni amalga oshirishga majburlaydigan shartlar kiritilmasligi kerak, agar ular kiritilgan boʻlsa, haqiqiy boʻlmaydi. 13. Mehnat shartnomasi ayrim shartlarining haqiqiy emasligi mehnat shartnomasining umuman haqiqiy emasligiga sabab boʻlmaydi.